ШУРДЫМ Iэсият: Лъагъуныгъэрэ гулъытэрэ фыщымыщIэну
Ди лъэпкъым и щIыхьыр зыIэт хабзэхэм ящыщщ абы цIыхубзым хуищI пщIэмрэ гулъытэмрэ. Абы щыхьэт тохъуэ ди IуэрыIуатэм хэт адыгэ псалъэжьхэр: «ЦIыхубз пшэрыхь хущанэ», «Анэ бгъафэрэ хъурыфэ джэдыгурэ», «ЦIыхубзыр унагъуэм и шхэпсщ», нэгъуэщIхэри. Зэманым дэбэкъуэф иджырей адыгэ бзылъхугъэм, гъащIэм и лъэныкъуэ куэдым жыджэру хэтыфым, и щапхъэщ Федеральнэ пощт къулыкъущIапIэм Къэбэрдей-Балъкъэрым щиIэ къудамэм и унафэщI Шурдым Iэсият Хъусен и пхъур. Жэуаплыныгъэ зыпылъ IэнатIэр иригъэфIакIуэу, ехъулIэныгъэхэр зыIэригъэхьэу зэрыпэрытым къыдэкIуэу, Iэсият унагъуэ дахэм и унэгуащэ IэкIуэлъакIуэщ, щхьэгъусэ щыпкъэщ, анэ щабэщ, анэшхуэ IэфIщ.
ЦIыхубзхэм я дунейпсо махуэм ирихьэлIэу Шурдымым упщIэ зыбжанэкIэ зыхуэдгъэзащ.
Шурдым Iэсият — Iэсият, псом япэрауэ, сынохъуэхъу къэблэгъа махуэшхуэмкIэ. Уи гукъыдэжым хэмыщIу, бзылъхугъэм насыпу къилъытэ псомкIи Тхьэр къыпхуэупсэу упсэуну си гуапэщ. Зедмыгъэубгъущэу дытегъэпсэлъыхьыт узиунафэщI IэнатIэм. ЦIыхур игъащIэми хуэныкъуэу къокIуэкI хъыбарыщIэхэм, иджырей зэманым ар къызэрыбугъуеин Iэмал куэд къежьами, пощт зэпыщIэныгъэхэм я мыхьэнэр абы, дауи, игъэлъэхъшакъым…
— Пэжщ, ди лъэхъэнэр къулейщ хъыбарегъащIэ Iэмал пэрытхэмкIэ. ДэнэкIи зыгъази, зы Iуэхуи тэмэму пхузэфIэхынукъым Интернет, электрон пощт, нэгъуэщI технологиещIэхэри къыумыгъэсэбэпу. Апхуэдэу хъуми, пощт зэпыщIэныгъэм и мыхьэнэр иджыри хуабжьу инщ. Федеральнэ пощт къулыкъущIапIэм Къэбэрдей-Балъкъэрым щиIэ къудамэр республикэм и IуэхущIапIэ нэхъ инхэм, зызыужьхэм, ефIакIуэхэм ящыщщ. Ди IуэхущIапIэм къызэщIеубыдэ къудамэ 202-рэ. Ахэр щолажьэ республикэм и жылэ псоми. А щIыпIэхэм щыпсэу цIыхухэм письмохэр, посылкэхэр, бандеролхэр хуашэу, махуэ къэс гъуэгу тоувэ IэнатIэ нэхъыщхьэм икI автомашинэу 70.
ЦIыху минитIым щIигъу щылажьэ республикэ къудамэм цIыхухэм яхуищIэф IуэхущIэхэм ящыщщ Интернетым, электрон пощтым, ахъшэхэр зэIэпыхыным, коммунальнэ Iуэхутхьэбзэхэм я уасэхэр тыным, кхъухьлъатэ, мафIэгу билетхэр щэным епхахэр, нэгъуэщIхэри. Ди лэжьыгъэр псори зыхуэунэтIар цIыху гъащIэр нэхъ тынш щIынырщ.
— СызэрыщыгъуазэмкIэ, узипашэ пощт къулыкъущIапIэм щIэх-щIэхыурэ къыщызывогъэпэщ псапащIэ Iуэхухэри. Абыхэм къытхутепсэлъыхьыт, Iэсият.
— Дэтхэнэ IэнатIэми хуэдэу, дэри жыджэру дыхэтщ республикэм, къэралым щекIуэкI жылагъуэ Iуэхухэм. Зы илъэси къанэркъым «Уэ уи закъуэкъым!», «Уи лъахэгъухэм фIыщIэ къыпхуащI», «Си анэ, сэ уэ фIыуэ узолъагъу» псапащIэ Iуэхухэр едмыгъэкIуэкIыу. Апхуэдэ щIыкIэкIэ гулъытэ хэха яхудощIыф жьы хъуахэр щапIыж унэм щыпсэухэм, Хэку зауэшхуэм и ветеранхэм, анэ быныфIэхэм.
КъБР-м и Къэралыгъуэм и махуэм ирихьэлIэу къызэдгъэпэщауэ щытащ «Пощтым лъагапIэхэр къещтэф» Iуэху хьэлэмэтыр. Абы щыгъуэ екIуэкIа Iуэхугъуэхэм я нэхъыщхьэу щытащ Федеральнэ пощт къулыкъущIапIэм Къэбэрдей-Балъкъэрым щиIэ къудамэм и ныпыр Европэм и бгы нэхъ лъагэ дыдэм — Iуащхьэмахуэ — и щыгум зэрыщыдгъэувыфар. Абы щыIэ «Къэухь» станцми щолажьэ ди къудамэ хэха.
— Шэч хэлъкъым: гуп зэкъуэту, зэгурыIуэрэ зэдэIуэжу фызэдолажьэ. НэгъуэщIу апхуэдиз Iуэху купщIафIэ пхузэфIэхынукъым.
— Зы унагъуэшхуэм хуэдэу дызэхэтщ, щхьэж и къалэныр ныкъусаныгъэншэу зэригъэзэщIэным хущIэкъуу. Ди лэжьакIуэхэм я нэхъыбэр бзылъхугъэщ. ИпэжыпIэкIэ жыпIэнумэ, абыхэм ягъэзащIэ пощт лэжьыгъэм и Iыхьэшхуэ. Абыхэм яхэтщ илъэс куэд лъандэрэ хьэлэлу зи IэнатIэр езыхьэкI куэд. Иджыпсту ди къулыкъущIапIэм къыпэщыт къалэнхэм ящыщщ пощтзехьэхэм, операторхэм я улахуэм хэгъэхъуэныр. Абы щхьэкIэ хэкIыпIэхэр, Iэмалхэр доубзыху.
Илъэс блэкIар ди IэнатIэм и дежкIэ къызэрымыкIуэу щытами, ехъулIэныгъэфIхэр зыIэрыдгъэхьащ. Федеральнэ пощт къулыкъущIапIэм иригъэкIуэкIа къэпщытэныгъэхэм япкъ иткIэ, щIыналъэ къудамэхэм я урысейпсо рейтингым 13-нэ увыпIэр щыдубыдащ. ИпэкIэ дыздэщытар 82-рат. Ар ехъулIэныгъэшхуэу къыдолъытэ.
— УзиунафэщI IэнатIэм щылажьэ бзылъхугъэхэм, республикэм ис цIыхубз псоми сыт хуэдэ псалъэхэмкIэ захуэбгъэзэнт гъатхэ махуэшхуэм и пэ къихуэу?
— ПщIэ зыхуэсщI си лэжьэгъу бзылъхугъэ лъапIэхэ, ди щIыналъэм щыпсэу псэ хуабэхэ! Си гум къыбгъэдэкIыу сынывохъуэхъу Гъатхэпэм и 8 махуэшхуэмкIэ. Фи унагъуэкIэ, бынкIэ, благъэ-IыхьлыхэмкIэ гукъеуэ фимыIэу, фыузыншэу, лъагъуныгъэрэ гулъытэрэ фыщымыщIэу, фи гум илъ хъуэпсапIэхэм фи Iэр лъэIэсу куэдрэ Тхьэм фигъэпсэу! Мамырыгъэрэ зэгурыIуэрэ ди щIыналъэр зэи щремыщIэ!
— Апхуэдэ фIыгъуэхэм уэри Тхьэм ухимын, Iэсият.
Епсэлъар
ЖЫЛАСЭ Маритэщ.
